Komisijos ataskaita Europos Parlamentui ir Tarybai apie bevizio režimo abipusiškumo tolesnio nesilaikymo atvejus tam tikrose trečiosiose šalyse remiantis Tarybos reglamento (EB) Nr. 539/2001, nustatančio trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, su pakeitimais, padarytais Reglamentu (EB) Nr. 851/2005, 1 straipsnio 5 dalimi dėl abipusiškumo mechanizmo /* KOM/2006/0568 galutinis */





[pic] | EUROPOS BENDRIJŲ KOMISIJA | Briuselis, 3.10.2006 KOM(2006) 568 galutinis KOMISIJOS ATASKAITA EUROPOS PARLAMENTUI IR TARYBAI apie bevizio režimo abipusiškumo tolesnio nesilaikymo atvejus tam tikrose trečiosiose šalyse remiantis Tarybos reglamento (EB) Nr. 539/2001, nustatančio trečiųjų šalių, kurių piliečiai, kirsdami išorines sienas, privalo turėti vizas, ir trečiųjų šalių, kurių piliečiams toks reikalavimas netaikomas, sąrašus, su pakeitimais, padarytais Reglamentu (EB) Nr. 851/2005, 1 straipsnio 5 dalimi dėl abipusiškumo mechanizmo TURINYS I. Įvadas 3 II. Po pirmosios Komisijos ataskaitos apie abipusiškumą pasiekti rezultatai 3 1. Abipusiškumas jau visiškai įgyvendintas: 4 1.1. Urugvajus: 4 1.2. Kosta Rika 4 2. Abipusiškumas dar neįgyvendintas: 4 2.1. Brazilija 4 2.2. Malaizija 5 3. Apie abipusiškumo nesilaikymo problemų sprendimą pranešta, tačiau vis dar nėra konkrečių to įrodymų 6 3.1. Paragvajus 6 3.2. Singapūras 6 3.3. Brunėjus 7 4. Nuo 2006 m. sausio 10 d. ataskaitos abipusiškumo įgyvendinimas pajudėjo į priekį 8 4.1. Kanada 8 4.2. Australija 10 5. Nuo 2006 m. sausio 10 d. ataskaitos abipusiškumo įgyvendinimas nepajudėjo į priekį 12 5.1. Jungtinės Amerikos Valstijos 12 III. Išvados 14 I. ĮVADAS 2001 m. kovo 15 d. Tarybos reglamentas (EB) Nr. 539/2001, nustatantis trečiųjų šalių, kurių piliečiai, kirsdami išorines sienas, privalo turėti vizas (Reglamento I priedas; toliau – neigiamas sąrašas), ir trečiųjų šalių, kurių piliečiams toks reikalavimas netaikomas (Reglamento II priedas; toliau – teigiamas sąrašas)[1], sąrašus, sudaro ES vizų politikos esmę. Jis iš esmės pakeistas 2005 m. birželio 2 d. Reglamentu (EB) Nr. 851/2005, įvedančiu naują abipusiškumo mechanizmą. Pastarojo reglamento tikslas – pasitelkus reikiamas priemones siekti abipusiškumo iš trečiųjų šalių, kurios toliau taiko vizų režimą į jas mažiau nei 90 dienų atvykstantiems tam tikrų ES valstybių narių piliečiams, nors Bendrija šių trečiųjų šalių piliečiams vizų režimo netaiko. Reglamente (EB) Nr. 851/2005 numatoma galimybė laikinai įvesti privalomą vizų režimą šių šalių piliečiams. Be to, bendroje Komisijos ir Tarybos deklaracijoje, priimtoje tvirtinant Reglamentą (EB) Nr. 851/2005[2], minima galimybė imtis kitų laikinų priemonių, ypač politikos, ekonomikos ir prekybos srityse. Remdamasi Reglamentu (EB) Nr. 851/2005 ir atsižvelgdama į valstybių narių pranešimus apie abipusiškumo nesilaikymo atvejus, 2006 m. sausio 10 d. Komisija pateikė Tarybai ataskaitą apie vizų režimo panaikinimo abipusiškumą su konkrečiomis trečiosiomis šalimis[3]. Šioje ataskaitoje pristatyti Komisijos veiksmai, kurių ji ėmėsi trečiųjų šalių iš „teigiamo sąrašo“, toliau taikančių vizų režimą valstybių narių piliečiams, atžvilgiu ir aprašomi pasiekti rezultatai. Atsižvelgdama į padarytą pažangą, Komisija savo išvadose pareiškė, kad kol kas nereikia kartu su ataskaita teikti pasiūlymo dėl laikino vizų režimo atnaujinimo arba pasiūlymo dėl tokių priemonių, kokios yra numatytos bendroje Tarybos ir Komisijos deklaracijoje. Tačiau rengdamasi antrajai ataskaitai, Komisija pranešė, kad ji patikrins, ar yra konkrečių problemų sprendimo, apie kurį pranešė kai kurios trečiosios šalys, įrodymų ir ar tęsiant dialogą priartėta prie bevizio režimo abipusiškumo įgyvendinimo. 2006 m. vasario 21 d. Taryba savo išvadose pritarė Komisijos nuomonei ir ją paskatino dėti daugiau pastangų bendradarbiaujant su JAV, Kanada ir Australija bei stebėti pažangą kitose trečiosiose šalyse. Dabartinėje ataskaitoje, Europos Parlamentui ir Tarybai pateiktoje remiantis Reglamento (EB) Nr. 539/2001 1 straipsnio 5 dalimi, iš dalies pakeista Reglamento (EB) Nr. 851/2005 1 straipsniu, išvardijami veiksmai, kurių po 2006 m. vasario 21 d. Tarybos priimtų išvadų Komisija ėmėsi teigiamo sąrašo trečiųjų šalių, toliau taikančių vizų režimą, atžvilgiu. II. PO PIRMOSIOS KOMISIJOS ATASKAITOS APIE ABIPUSIšKUMą PASIEKTI REZULTATAI Per keletą dienų nuo Komisijos ataskaitos priėmimo 2006 m. sausio 10 d. susijusių trečiųjų šalių valdžios institucijos gavo verbalinę notą su šia ataskaita. Tarybai 2006 m. vasario 21 d. pritarus Komisijos ataskaitos išvadose pasiūlytam metodui, ši galėjo vėl imtis veiksmų ir darbų abipusiškumui įgyvendinti. Komisija, glaudžiai bendradarbiaudama su valstybėmis narėmis, palaikė intensyvų dialogą su susijusiomis trečiosiomis šalimis. Kalbant visų pirma apie Australiją, Kanadą ir Jungtines Amerikos Valstijas, 2006 m. kovo 23 d. Komisija surengė techninį susirinkimą su susijusių valstybių narių atstovais dialogo, kurį šios valstybės palaiko su šiomis trimis trečiosiomis šalimis, eigai ir rezultatams įvertinti. Šis susirinkimas įvyko Komisijai rengiantis artimiausiomis savaitėmis numatytiems aukšto lygio susitikimams su šių trijų šalių valdžios institucijomis. 1. Abipusiškumas jau visiškai įgyvendintas: 1.1. Urugvajus: Ryšių su Urugvajaus valdžios institucijomis rezultatai: 2006 m. sausio 16 d. Estijos valdžios institucijos informavo Komisiją, kad Urugvajus panaikino vizų režimą į šalį ne ilgiau kaip 3 mėnesiams atvykstantiems Estijos piliečiams. Vertinimas: Bevizio režimo abipusiškumas jau visiškai įgyvendintas visų valstybių narių atžvilgiu. 1.2. Kosta Rika Veiksmai abipusiškumui įgyvendinti: Komisija atkreipė Kosta Rikos valdžios institucijų dėmesį į tai, kad Islandijos piliečiams vis dar taikomas vizų režimas; Komisijai buvo pateiktas atsakymas, kad greitu metu Islandijai bus suteiktas toks pat statusas. Pranešta, kad bus padarytas atitinkamas „bendrųjų nuostatų“ pakeitimas. Kosta Rikos valdžios institucijos, atsakydamos į Komisijos 2006 m. birželio 15 d. verbalinę notą, 2006 m. liepos 20 d. notoje patvirtino, kad abipusiškumas įgyvendintas ir Islandijos atžvilgiu. Vertinimas: Bevizio režimo abipusiškumas jau visiškai įgyvendintas visų valstybių narių ir prie Šengeno sutarties prisijungusių šalių atžvilgiu. 2. Abipusiškumas dar neįgyvendintas: 2.1. Brazilija Dabartinė situacija: Vizų režimas toliau taikomas Austrijos, Kipro, Estijos, Latvijos, Lietuvos ir Maltos piliečiams. Čekija informavo Tarybą ir Komisiją, kad 2004 m. balandžio 29 d. su Brazilija sudarytas susitarimas dėl vizų režimo panaikinimo, įsigaliojo 2005 m. spalio 3 d. Veiksmai abipusiškumui įgyvendinti: Brazilijos valdžios institucijos jau buvo oficialiai išreiškusios ir patvirtinusios politinę valią panaikinti vizų režimą valstybių narių, kurioms šis režimas vis dar taikomas, piliečiams ir 2005 m. Komisijai pateikė susitarimo su Europos bendrija dėl vizų režimo panaikinimo pirmiau nurodytų valstybių narių piliečiams projektą. Savo pirmojoje ataskaitoje Komisija pabrėžė, kad Bendrija turi išimtinę kompetenciją vizų režimo taikymo ir panaikinimo srityje: galimybė sudaryti susitarimą tarp Europos Bendrijos ir Brazilijos dėl vizų režimo panaikinimo, kuris būtų taikomos tik ribotam valstybių narių skaičiui, nenumatyta. Taryba savo 2006 m. vasario 21 d. išvadose dėl Komisijos ataskaitos palankiai įvertino Brazilijos priimtą politinį įsipareigojimą ir paragino Komisiją kuo greičiau jai pateikti rekomendaciją dėl derybų dėl vizų režimo panaikinimo susitarimo tarp Europos bendrijos ir Brazilijos pradėjimo. Komisijos tarnybos šiuo metu rengia šią rekomendaciją. Derybos tarp Bendrijos ir trečiosios šalies dėl dvišalio vizų režimo panaikinimo susitarimo vyks pirmą kartą. Vertinimas: Brazilijos valdžios institucijos pabrėžė savo įsipareigojimą užtikrinti visišką abipusiškumą vizų srityje. Kai tik tam tikri su šia sudėtinga situacija susiję ir Bendrijos teisinės sistemos nulemti sunkumai, ypač susiję su nuostatose dėl vizų režimo panaikinimo numatyta trumpalaikio buvimo trukme, bus įveikti, Komisija pateiks minėtą rekomendaciją dėl derybų su Brazilija pradėjimo. 2.2. Malaizija Dabartinė situacija: Kipro, Estijos, Graikijos, Latvijos, Lietuvos, Portugalijos ir Slovėnijos piliečiams vizų režimas netaikomas tik ne ilgesnės nei 30 dienų viešnagės atveju. Veiksmai abipusiškumui įgyvendinti: 2006 m. vasario 6 d. laišku Komisijai Malaizijos misija prie Europos Sąjungos patikino, kad Malaizijos valdžios institucijos ketina sureguliuoti neišspręstą abipusiškumo nesilaikymo problemą. Komisija, negavusi jokio oficialaus pranešimo patvirtinimo šiuo klausimu, 2006 m. birželio 1 d. verbalinėje notoje Malaizijos valdžios institucijoms priminė apie tolesnį abipusiškumo nesilaikymą susijusių valstybių narių atžvilgiu ir, rengdamasi antrajai ataskaitai, kurią reikės pateikti 2006 m. liepos mėn., jas pakvietė pranešti apie esamą situaciją. 2006 m. rugpjūčio 24 d. laišku Malaizijos valdžios institucijos informavo Komisiją, kad jos įsipareigoja atnaujinti bevizį režimą viešnagei iki trijų mėnesių visų šių valstybių narių piliečiams. Tai bus daroma dviem etapais. Pirmasis etapas jau įgyvendinamas – priimami visi administraciniai sprendimai būtini tam, kad Graikijos, Portugalijos, Kipro, Latvijos ir Maltos piliečiams būtų taikomas bevizis režimas viešnagei iki trijų mėnesių. Tačiau Estijos, Lietuvos ir Slovėnijos piliečiams ir toliau bus taikomas bevizis režimas tik viešnagei, trunkančiai iki vieno mėnesio; Malaizijos valdžios institucijos teigia, kad šios valstybės narės netaiko bevizio režimo Malaizijos piliečiams arba taiko bevizį režimą viešnagei iki keturiolikos dienų. Malaizijos valdžios institucijos Komisijai pranešė, kad bevizis režimas viešnagei iki trijų mėnesių bus atnaujintas, kai šios valstybės narės Malaizijos piliečiams pradės taikyti bevizį režimą tokiam pačiam laikotarpiui. Vertinimas: Komisija palankiai vertina Malaizijos pažangą siekiant atkurti vizų režimo abipusiškumą taikant bevizį režimą viešnagei iki trijų mėnesių. Ji ypač palankiai vertina administracinius sprendimus, skirtus atkurti vizų režimo abipusiškumą Graikijos, Portugalijos, Kipro, Latvijos ir Maltos piliečių atžvilgiu. Be to, Komisija nagrinėja Malaizijos valdžios institucijų argumentus dėl Estijos, Lietuvos ir Slovėnijos. Prieš pradedant rengti ataskaitą dvi iš šių trijų valstybių narių Komisijai pranešė, kad minėti Malaizijos valdžios institucijų argumentai yra nepagrįsti ir patvirtino, kad jos Malaizijos piliečiams taiko bevizį režimą viešnagei iki trijų mėnesių. Komisija toliau nagrinės Malaizijos pareiškimą ir imsis visų tinkamų priemonių siekdama išaiškinti Malaizijos valdžios institucijoms esamą padėtį, susijusią su šiomis trimis valstybėmis narėmis, taip pat kuo greičiau atnaujinti bevizio režimo viešnagei iki trijų mėnesių taikymą šių valstybių narių piliečiams. 3. Apie abipusiškumo nesilaikymo problemų sprendimą pranešta, tačiau vis dar nėra konkrečių to įrodymų 3.1. Paragvajus Dabartinė situacija: Vizų režimas toliau taikomas Islandijos piliečiams. Veiksmai abipusiškumui įgyvendinti: Paragvajaus valdžios institucijos informavo Komisiją, kad šis neišspręstas klausimas bus sureguliuotas vykdomajai valdžiai priėmus dekretą. Komisija, negavusi oficialaus šio dekreto pasirašymo patvirtinimo, 2006 m. birželio 5 d. verbalinėje notoje oficialiai priminė Paragvajaus valdžios institucijoms apie tolesnį abipusiškumo nesilaikymą Islandijos piliečių atžvilgiu. Vertinimas: Reikės patikrinti, ar priemonė, apie kurią pranešta, bus įgyvendinta. Turėtų būti nustatyti patys tinkamiausi būdai visiškam abipusiškumui užtikrinti[4]. 3.2. Singapūras Dabartinė situacija: vizų režimas netaikomas tik 30 dienų viešnagei; suteikiama galimybė vietoje pratęsti viešnagę dviem 30 dienų laikotarpiams. Komisija savo 2006 m. sausio 10 d. ataskaitoje, parengtoje remiantis 2005 m. gruodžio mėn. turėta informacija, palankiai įvertino Singapūro taikomą tvarką (panaikintas vizų režimas 30 dienų viešnagei; galimi du 30 dienų pratęsimai palengvintomis sąlygomis), ypač atsižvelgdama į vienodų sąlygų visiems piliečiams, kuriems netaikomas vizų režimas, užtikrinimą, bevizės viešnagės pratęsimo procedūros paprastumą ir į valstybės dydį. Tačiau vėliau Komisija buvo informuota apie tris papildomus aspektus: Jungtinių Amerikos Valstijų ir Australijos piliečiams vizų režimas netaikomas viešnagės iki 90 dienų atveju; laikas, per kurį priimamas sprendimas dėl vizų režimo panaikinimo, priklauso nuo transporto priemonės, kuria atvykstama į Singapūrą; viešnagės pratęsimas vietoje kelia įvairių praktinių problemų. Veiksmai abipusiškumui įgyvendinti: 2006 m. birželio 2 d. verbalinėje notoje Komisija atkreipė Singapūro valdžios institucijų dėmesį į minėtus naujus aspektus ir, rengdamasi savo antrajai ataskaitai, jas pakvietė pranešti apie esamą situaciją. Vertinimas: Gavus naujausią informaciją, Komisijai iškilo abejonių dėl 2006 m. sausio 10 d. ataskaitoje pateikto teigiamo vertinimo. Į tai, kad dviejų trečiųjų šalių piliečiams netaikomas vizų režimas 90 dienų viešnagės atveju, labai svarbu atsižvelgti vertinant Sąjungos piliečiams taikomo bevizio režimo sąlygas. Galutinis sprendimas galės būti priimtas tik išnagrinėjus Singapūro valdžios institucijų pateiktą informaciją. 3.3. Brunėjus Dabartinė situacija: Vizų režimas toliau taikomas Estijos, Suomijos, Islandijos, Latvijos, Lietuvos, Maltos, Portugalijos ir Čekijos piliečiams. Belgijos, Kipro, Danijos, Ispanijos, Prancūzijos, Vengrijos, Italijos, Liuksemburgo, Norvegijos, Lenkijos, Slovakijos, Slovėnijos ir Švedijos piliečiams vizų režimas netaikomas tik ne ilgesnės nei 14 dienų viešnagės atveju. Vokietijos, Austrijos, Graikijos ir Nyderlandų piliečiams vizų režimas netaikomas tik ne ilgesnės nei 30 dienų viešnagės atveju. Pirmojoje Komisijos ataskaitoje nurodyta, kad „net jeigu galimybė valstybių narių piliečiams būti šalyje be vizų mažiau nei 90 dienų (laikotarpis identiškas visiems valstybių narių piliečiams) negali būti prilyginama visiško abipusiškumo užtikrinimui, Brunėjus pasiūlė visiems ES piliečiams taikyti tokias pat palankias sąlygas kaip ir savo artimiausiems Azijos partneriams. Taip būtų užtikrinama, kad valstybėms narėms yra taikomos vienodos sąlygos“. Veiksmai abipusiškumui įgyvendinti : Užmegzti ryšiai techniniu lygmeniu. Komisijai pranešta, kad apie problemą informuotos Brunėjaus ministerijos ir kad jos sprendimas laikomas įmanomu. Komisija, negavusi oficialaus patvirtinimo apie norą imtis priemonių dėl abipusiškumo, 2006 m. birželio 1 d. verbalinėje notoje oficialiai priminė Brunėjaus valdžios institucijoms apie minėtus abipusiškumo tolesnio nesilaikymo atvejus. 2006 m. liepos 6 d. notoje Brunėjaus valdžios institucijos paprašė papildomų 3 savaičių, kad galėtų pranešti apie savo poziciją šiuo klausimu. Naujoje 2006 m. liepos 10 d. verbalinėje notoje Brunėjaus valdžios institucijos patikslino, kad Brunėjaus vyriausybė iš principo sutinka visų valstybių narių piliečiams panaikinti vizų režimą viešnagės iki 30 dienų atveju, ir paprašė papildomų 3 savaičių, kad galėtų pranešti Komisijai apie bevizio režimo įsigaliojimo datą. Vertinimas: Atsižvelgiant į paskutinę Brunėjaus valdžios institucijų verbalinę notą, sprendimas, kuriuo būtų užtikrintos vienodos sąlygos visų valstybių narių piliečiams, atrodo neišvengiamas. Galutinis vertinimas bus pateiktas tik tuomet, kai Brunėjaus valdžios institucijos pateiks konkrečių įrodymų apie savo ketinimus. 4. Nuo 2006 m. sausio 10 d. ataskaitos abipusiškumo įgyvendinimas pajudėjo į priekį 4.1. Kanada Dabartinė situacija: Vizų režimas toliau taikomas Čekijos, Estijos, Latvijos, Lietuvos, Vengrijos, Lenkijos ir Slovakijos piliečiams. Savo pirmojoje ataskaitoje Komisija nurodė, kad Kanada įsitraukė į dialogą, kuriuo siekiama nustatyti abipusišką bevizio režimo sistemą, tačiau iš esmės pažangos nebuvo pasiekta. Ji pabrėžė, kad užmegztas dialogas turi būti tęsiamas, tačiau reikėtų daugiau dėmesio skirti siekiamiems rezultatams. Komisija išreiškė pageidavimą, kad būtų nustatytos skaidrios taisyklės su aiškiomis gairėmis, kuriomis remiantis būtų galima pasiekti vizų režimo panaikinimo visų valstybių narių piliečiams. Veiksmai abipusiškumui įgyvendinti: Po šios pirmosios ataskaitos surengta nemažai susitikimų tarp Kanados ir valstybių narių bei Kanados ir Komisijos. Kanados valdžios institucijos perdavė suinteresuotoms valstybėms narėms informaciją ir duomenis apie bevizio režimo kriterijų nesilaikymą; be to, jos pareiškė, kad yra pasirengusios išaiškinti taikomus kriterijus ir sąlygas. Po daugelio susitikimų Kanados valdžios institucijos 2006 m. birželio 28 d. nusiuntė Komisijai laišką, kuriame sakoma: „[…] Norėčiau patvirtinti, jog Kanada yra įsipareigojusi pasirūpinti, kad naujosioms valstybėms narėms būtų taikomas bevizis režimas. Kanada ir Europos Komisija abi yra strategiškai suinteresuotos glaudžiau bendradarbiauti tarptautinės migracijos srityje. Šiuo atžvilgiu mes visiškai pritariame tam, kad būtų užmegztas nuolatinis tvarus dialogas su Europos Komisija. Siekdami pažangos šioje srityje, siūlome nustatyti Kanados pilietybės ir imigracijos tarnybos ir Europos Komisijos Teisingumo, laisvės ir saugumo generalinio direktorato bendradarbiavimo struktūrą […]. Pagrindinis šios struktūros forumas būtų darbo grupė, informuosianti apie vizų režimo pakeitimus […]. Kanada įsipareigojusi, kad jos vizų režimo peržiūros procesas taptų skaidresnis ir kad Europos Komisijai bei naujoms valstybėms narėms būtų teikiama daugiau informacijos apie vizų režimo taikymo ir panaikinimo kriterijus. Kaip aptarta praėjusį gegužės mėnesį vykusiame susitikime, intensyvesnis keitimasis informacija labai pagerins Kanados galimybes vertinti padėtį Europos Sąjungos valstybėse narėse. Kaip jums žinoma, šiuo metu sprendimai dėl vizų režimo panaikinimo ir atnaujinimo grindžiami šiais kriterijais: - nuolat nedidelis atmestų susijusios šalies piliečių prašymų išduoti Kanados vizą skaičius; - bendradarbiavimas ir keitimasis informacija migracijos ir teisėsaugos srityse, pavyzdžiui, apie išsiuntimą iš šalies ir policijos tyrimus su susijusia šalimi; - nedidelis organizuotų nusikaltimų, siejamų su susijusia šalimi, skaičius Kanadoje; - nedidelis pasų režimo pažeidimų ar korupcijos išduodant susijusios šalies pasus atvejų skaičius; - nesąžiningų prieglobsčio prašančių asmenų iš susijusios šalies ar keliaujančių su šios šalies išduotais dokumentais antplūdžio nebuvimas. Šiuo metu Kanados pilietybės ir imigracijos tarnyba svarsto, kokių priemonių imtis, kad šie kriterijai būtų aiškesni [...]. Užbaigdamas taip pat norėčiau patvirtinti, jog Kanada pradėjo konsultacijas dėl vizų režimo panaikinimo vienai naujai valstybei narei ir gavo jos patikinimą dėl glaudesnio bendradarbiavimo migracijos srityje. Kanada tikisi greitai baigti šias konsultacijas“. Vertinimas: Žinoma, dar ne visos abipusiškumo problemos santykiuose su Kanada yra išspręstos. Tačiau, Komisijos nuomone, įsipareigojimai, kuriuos Kanados valdžios institucijos prisiėmė birželio 28 d. laiške, ir tai, kad jie pradėti įgyvendinti, yra žymi pažanga: - Dėl birželio 29 d. tarp Kanados ir Estijos užmegztų ryšių Kanados vyriausybė ką tik priėmė sprendimą nuo 2006 m. rugsėjo 27 d. panaikinti laikino buvimo vizų režimą Estijos piliečiams. Tai itin aiškus įrodymas, kad Kanados vyriausybė siekia bendro tikslo – įgyvendinti abipusiškumą su visomis valstybėmis narėmis; - Naujos bendradarbiavimo šioje srityje sistemos, kurioje vizų režimo panaikinimo susijusioms valstybėms narėms kriterijai ir sąlygos bus skaidresni, sukūrimas padės joms greičiau įgyvendinti šį tikslą. Todėl Komisija mano, kad šiuo metu nėra būtinybės numatyti priemonių prieš Kanadą, ypač atsižvelgiant į tai, kad Kanados valdžios institucijos įgyvendino pirmąjį iš pirmiau minėtų įsipareigojimų. Kalbant apie antrąjį įsipareigojimą, Komisija kartu su Kanada sieks užtikrinti, kad objektyvius kriterijus atitinkančiai valstybei narei kuo greičiau būtų panaikintas vizų režimas. 4.2. Australija Dabartinė situacija: Iš 14 valstybių narių (Belgijos, Danijos, Vokietijos, Graikijos, Ispanijos, Prancūzijos, Italijos, Liuksemburgo, Maltos, Nyderlandų, Austrijos, Portugalijos, Suomijos ir Švedijos) ir asocijuotųjų šalių (Islandijos ir Norvegijos) piliečių reikalaujamas elektroninis kelionės leidimas (ETA). Iš 9 naujųjų valstybių narių (Čekijos, Estijos, Kipro, Latvijos, Lietuvos, Vengrijos, Lenkijos, Slovėnijos ir Slovakijos) piliečių reikalaujama elektroninė viza ( e676 ). Estijos, Latvijos ir Slovėnijos piliečiams taikoma palengvinta išdavimo tvarka („automatinis leidimas“). Veiksmai abipusiškumui įgyvendinti: Kalbant apie santykius su valstybėmis narėmis ir Australija, pateikusi išvadas 2006 m. sausio 10 d. ataskaitoje, Komisija ėmė nuodugniau analizuoti Australijos valdžios institucijų nurodytas dabartinės elektroninės vizų sistemos tolesnio taikymo priežastis (žr. 2006 m. sausio 10 d. ataskaitos 3.1 punktą): - Trijose valstybėse narėse Sąjungos piliečiams internetu išduodami kelionės dokumentai nesiskiria nuo kelionės dokumentų, išduodamų trečiųjų šalių piliečiams (abiejų rūšių dokumentų numerių struktūra tokia pati). Komisijos tarnyboms bendradarbiaujant su valstybėmis narėmis nustatyta, kad ši problema susijusi tik su Čekijos išduodamais kelionės dokumentais. Tačiau, kalbant apie problemos mastą, Komisija turi pažymėti, kad prašymų išduoti elektroninę vizą formoje, Imigracijos ir kultūros reikalų departamento (DIMA) pateiktoje internete, numatyta atskira eilutė apie asmens pilietybę, kurioje vizos prašantis asmuo turi nurodyti, ar jis yra pasą jam išdavusios šalies pilietis, ir, jei taip nėra, nurodyti savo tikrąją pilietybę. - Padaugėjo leistino buvimo viršijimo atvejų, išaugo atmestų prašymų išduoti vizą, suklastotų patvirtinamųjų dokumentų naudojimo skaičius. Birželio mėn. pradžioje DIMA Komisijai pateikė pažangos ataskaitą, kurioje paaiškino, kad šie skaičiai, palyginti su bendru vidurkiu, yra labai svarbus kriterijus vertinant imigracijos reikalavimų vykdymo rezultatus ir sprendžiant, ar valstybei narei gali būti taikoma supaprastinta išdavimo tvarka. Pažangos ataskaitos priede pateikta statistinė lentelė, kurioje analizuojami šie skaičiai orientaciniais 2003–2004 m., 2004–2005 m. ir antrosios 2005 m. pusės laikotarpiais. Lentelė, skirta tik šešių valstybių narių, kurių piliečiams taikomas e676 standartas (išskyrus „automatinį leidimą“), statistikai, rodo, kad: - Kalbant apie leistino buvimo viršijimo atvejus: tokių atvejų yra 0,23–2,41 %, jų raida netolygi. Dviejose valstybėse narėse (Lietuvos ir Kipro) leistino buvimo viršijimo atvejų du kartus sumažėjo, kitose dviejose valstybėse narėse (Vengrijoje ir Slovakijoje) – padaugėjo. Kalbant apie kitas dvi valstybes nares, nustatyta, kad iš pradžių tokių atvejų sumažėjo, paskui padaugėjo (Čekijoje) arba priešingai (Lenkijoje). - Kalbant apie atmestų prašymų išduoti vizą skaičių: atmestų prašymų skaičius kiekvienoje susijusių valstybių narių sumažėjo du kartus, – tiek, kad 2005–2006 m. bet kokiu atveju šis skaičius buvo mažesnis už bendrą atmestų prašymų skaičių. - Kalbant apie anuliuotų vizų skaičių: vizų anuliuota itin mažai arba visai menkai: 0,00 % keturiose valstybėse narėse kiekvienu iš trijų orientacinių laikotarpių; vienoje valstybėje narėje dviem orientaciniais laikotarpiais anuliuota 0,00 % vizų, o vienu laikotarpiu – 0,01 % vizų; tik vienoje valstybėje narėje šis skaičius išaugo nuo 0,00 % iki 0,02 % ir galiausiai siekė 0,03 %. - Kalbant apie išaugusį suklastotų patvirtinamųjų dokumentų naudojimo skaičių: Australijos valdžios institucijos nepateikė išsamesnės informacijos šiuo klausimu. Australijos valdžios institucijų išvados: - atsižvelgiant į Čekijos rezultatus, palyginti su bendru visų trijų kriterijų vidurkiu, galima svarstyti apie supaprastintos tvarkos taikymą šios šalies piliečiams. Tačiau DIMA pažymi, kad tai priklauso nuo tam tikrų dar neišspręstų klausimų sureguliavimo su Čekija; - kitos penkios valstybės narės padarė pažangą per paskutinį orientacinį laikotarpį, tačiau ji nėra pakankama, kad joms būtų galima taikyti supaprastintą išdavimo tvarką; - siekiant sumažinti teiktinų patvirtinamųjų dokumentų skaičių, per ateinančius šešis mėnesius supaprastinta išdavimo tvarka bus techniškai patobulinta. 2006 m. rugpjūčio 28 d. laiške Australijos Imigracijos ir kultūros reikalų ministrė pateikė papildomos informacijos: „Australijos vyriausybė parengė tam tikrų priemonių, kuriomis siekiama suvienodinti vizų išdavimo tvarką visoms ES valstybėms narėms, įgyvendinimo per ateinančius metus strategiją. Šiai strategijai būdingi tokie aspektai: - Pirmiausia bus tobulinama Australijos elektroninė turizmo viza ( e676 ). Dėl šių priemonių, kurios bus pradėtos taikyti 2007 m. pradžioje, sutrumpės internetu pateikiamo prašymo išduoti vizą forma ir sumažės papildomų dokumentų, kurių kartais reikalaujama iš vizos prašančių asmenų, skaičius. - Nuo 2007 m. liepos 1 d. ES naujųjų valstybių piliečiams bus panaikintas prašymo išduoti e676 vizą viešnagei iki trijų mėnesių ir trumpalaikę vizą asmenims, vykstantiems verslo reikalais, mokestis. - Supaprastinta e676 vizų išdavimo tvarka („automatinis leidimas“) bus pradėta taikyti tų ES valstybių narių piliečiams, kurių atitikimo Australijos keliamiems reikalavimams lygis bus toks pat kaip arba žemesnis už visų kitų pasaulio valstybių vidurkį [...]. - 2008 m. pradės veikti nauja elektroninė turistinių ir verslo vizų išdavimo sistema ( eVisitors ), sujungsianti internetinę elektroninio kelionės leidimo (ETA) ir e676 programas. Ši naujoji paslauga bus vienodai taikoma visiems ES piliečiams ir už ją nebus imamas mokestis [...]. - Australijos vyriausybė taip pat išnagrinės technines galimybes parengti bendrą turistinių vizų ir verslo vizų išdavimo programą, kuri būtų taikoma visų valstybių narių piliečiams. Ši programa bus įdiegta, kai bus surastas reikiamas techninis sprendimas.“ Atsižvelgus į šią informaciją 2006 m. rugpjūčio 29 d. buvo surengtas susitikimas su Australijos valdžios institucijų atstovais. Vertinimas: Supaprastintos vizų išdavimo tvarkos taikymo Čekijos piliečiams perspektyva be jokių abejonių yra pažanga, dėl kurios Komisija džiaugiasi, nors ji ir sąlyginė. Per artimiausius mėnesius techniškai patobulinus e676 vizų išdavimo sistemą turėtų palengvėti prašymo išduoti vizą tvarkymo formalumai, tačiau apie tai dar turi būti pateikta išsamesnės informacijos. Tačiau Imigracijos ir kultūros reikalų ministrės laiške pateikta perspektyva nuo 2007 m. liepos mėn. panaikinti prašymo išduoti e676 vizą mokestį yra konkreti pažanga siekiant atkurti vienodas sąlygas visoms valstybėms narėms. Be to, Australijos valdžios institucijų pateiktoje informacijoje numatytos visiško vienodų sąlygų visų valstybių narių piliečiams atkūrimo iki 2008 m., kai pradės veikti vieninga eVisitors programa, sujungsianti ETA ir e676 vizų išdavimo sistemas, sąlygos, etapai ir tvarkaraščiai. Apskritai Komisija mano, kad šiuo metu nėra būtina imtis priemonių prieš Australiją. Tačiau ir toliau, iki tol, kol pradės veikti eVisitors programa, turėtų būti stebimos vizų išdavimo sąlygos, ypač, ar Australijos valdžios institucijų nurodyti patobulinimai ( e676 vizų išdavimo sistemos supaprastinimas, „automatinio leidimo“ suteikimas, bendros programos, taikomos visoms valstybėms narėms, įdiegimas) yra iš tikrųjų įvykdomi per priimtiną laikotarpį. 5. Nuo 2006 m. sausio 10 d. ataskaitos abipusiškumo įgyvendinimas nepajudėjo į priekį 5.1. Jungtinės Amerikos Valstijos Dabartinė situacija: Vizų režimas toliau taikomas Čekijos, Graikijos, Estijos, Kipro, Latvijos, Lietuvos, Vengrijos, Maltos, Lenkijos ir Slovakijos piliečiams. Savo pirmojoje ataskaitoje Komisija pripažino, kad JAV aukščiausiu politiniu lygmeniu yra įsipareigojusios dėl bevizio režimo programos plano įgyvendinimo. Atsižvelgdama į valstybių narių atsiliepimus ir JAV vizų politikos realijas, Komisija mano, kad bevizio režimo programos planas galėtų ilgainiui sudaryti sąlygas visiems ES piliečiams naudotis beviziu režimu, ir ji pasirengusi patvirtinti šį požiūrį. Tačiau norint, kad šis požiūris duotų konkrečių rezultatų, reikia daugiau specifiškumo bei nuoseklumo apibrėžiant tokių planų tikslus ir juos vertinant. JAV vyriausybė sutiko su pasiūlymu, pateiktu pagal 2005 m. lapkričio mėn. Europos Sąjungos ir JAV bendradarbiavimo programą, dėl 2005 m. birželio mėn. Europos Sąjungos ir JAV viršūnių susitikimo metu iškeltos ekonominės iniciatyvos įgyvendinimo: vienas tikslų – „sukurti aiškų visų bevizio režimo programoje nedalyvaujančių ES valstybių narių veiksmų planą ir numatyti tvarką, kuri leistų valstybėms narėms tenkinti nustatytus reikalavimus ir dalyvauti JAV bevizio režimo programoje“. Veiksmai abipusiškumui įgyvendinti: Po pirmosios ataskaitos surengta nemažai susitikimų tarp Jungtinių Amerikos Valstijų ir susijusių valstybių narių bei tarp Jungtinių Amerikos Valstijų ir Komisijos, ypač per ES ir JAV viršūnių susitikimą Vienoje birželio 21 d. Tačiau apčiuopiamos pažangos neužfiksuota: - veiksmų planai nebuvo pritaikyti tam, kad būtų kuo išsamesni, labiau atspindėtų atskirų šalių specifiką, pateiktų gaires ir tvarkaraščius; - susirūpinimą ir toliau kelia duomenys, kuriais grindžiama JAV pozicija, ypač duomenys apie leistino buvimo viršijimo atvejus ir atmestų prašymų išduoti vizą skaičių. Kongreso nustatyti kriterijai priimtini, tačiau administracijos naudojami kriterijų taikymo metodai nėra priimtini: atmestų prašymų išduoti vizą skaičius iš esmės priklauso nuo Jungtinių Amerikos Valstijų konsulinių įstaigų vertinimo; tačiau susijusios valstybės narės negauna informacijos apie prašymų išduoti vizą atmetimo priežastis. Kalbant apie leistino buvimo viršijimo atvejus, šiuo metu Jungtinės Amerikos Valstijos neturi duomenų apie atvykimą ir išvykimą registravimo sistemos, todėl neturi ir patikimų faktinių duomenų; - JAV valdžios institucijos nepasirengusios svarstyti vizų išdavimo tvarkos (pavyzdžiui, mokesčio, kaip laikinos priemonės, dydžio) supaprastinimo galimybės. Tačiau iš neseniai Komisijos gautos neoficialios informacijos, būtų galima spręsti, kad JAV valdžios institucijos svarsto galimybę leisti valstybių narių piliečiams prašymus išduoti vizą pateikti internetu. Reikėtų pažymėti, kad per diskusijas apie naujus imigracijos įstatymus Kongrese pateikta pataisa dėl bevizio režimo programos taikymo tam tikroms valstybėms narėms, tenkinančioms tam tikras sąlygas. Kol kas per anksti spręsti, ar minėta pataisa bus priimta. Vis dėlto ši iniciatyva nepadėtų išspręsti bevizio režimo programos plėtros problemos. Be to, 2006 m. rugpjūčio 17 d. laiške Komisijai JAV valdžios institucijos pateikė papildomų paaiškinimų: „[…] reikėtų pabrėžti, kad norėdama būti priimta į bevizio režimo programą, šalis turi tenkinti nemažai įstatymais nustatytų reikalavimų. Šiuos reikalavimus galima patikslinti, tačiau negalima jų panaikinti ar sustabdyti jų taikymą. Šiuo metu nė viena iš valstybių narių, kurios dar nėra priimtos į bevizio režimo programą, neatitinka įstatymais nustatytų kriterijų tapti bevizio režimo programos narėmis. Tarp šių kriterijų yra reikalavimas, kad atmestų prašymų išduoti ne imigracines vizas skaičius būtų mažesnis nei 3 %; biometrinių pasų išdavimas ir greitas Amerikos valdžios institucijų informavimas apie pamestus ir pavogtus pasus. Manome, kad bevizio režimo programos yra įgyvendinamos kaip pagrindinė dalijimosi informacija ir konstruktyvaus bendradarbiavimo tarp JAV ir ES valstybių narių, kurios aktyviai siekia būti priimtos į bevizio režimo programą, priemonė. Įgyvendinant programas jau yra pasiekta rezultatų – suprantama kriterijų, kurie daro įtaką šalies priėmimui į bevizio režimo programą, svarba (pvz., buvimo laiko viršijimas). Be to, dvišalėms darbo grupėms, atsakingoms už programų įgyvendinimą, buvo pateikta informacijos ir nurodymų, susijusių su įvairiais aspektais, tokiais kaip dokumentų apsauga, natūralizacija, pilietybė ir buvimo laikas. Į visus šiuos aspektus bus atsižvelgiama visuose būsimuose vertinimuose dėl pradinio sprendimo priimti į bevizio režimo programą. Bus pateikta papildoma informacija ir nurodymai, susiję su aspektais, turinčiais įtakos Jungtinių Amerikos Valstijų saugumui (sienų kontrole, pamestais ir pavogtais pasais, policijos bendradarbiavimu). Prašome Komisijos atsižvelgti į iki šios dienos pasiektą pažangą įgyvendinant programas ir patikinti valstybes nares, kurios siekia tapti bevizio režimo programos narėmis, kad Vidaus saugumo departamentas yra pasiryžęs ir toliau kiekvienai iš šių valstybių teikti patarimus ir techninę pagalbą, susijusią su programos tikslais, reikalavimais ir vertinimo kriterijais.“ Vertinimas: Atrodo, kad abipusiškumo nesilaikymo problemos nesprendžiamos. Dialogas, orientuotas į siektinus rezultatus, neužmegztas. Rugpjūčio 17 d. laiške pateikta informacija tik patvirtina įsipareigojimą, prisiimtą prieš pirmąją ataskaitą. Galimybė leisti valstybių narių piliečiams prašymus išduoti vizą pateikti internetu galėtų būti naujas aspektas, kurio JAV valdžios institucijos, bendraudamos su Komisija, dar nebuvo minėjusios. Reikės patikrinti, ar ši priemonė bus įgyvendinta, tačiau tokios, kokia numatyta, priemonės įgyvendinimas nekeičia Komisijos požiūrio į dabartinę padėtį. Esant tokiai padėčiai Komisija mano, kad Jungtinių Amerikos Valstijų atžvilgiu galėtų būti taikomos atitinkamos priemonės, pavyzdžiui, galėtų būti laikinai atnaujintas vizų režimas diplomatinius ir tarnybinius ir (arba) oficialius pasus turintiems asmenims, siekiant paspartinti pažangą abipusiškumo įgyvendinimo srityje. III. Išvados Komisija mano, kad dialogas su trečiosiomis šalimis naujojo abipusiškumo mechanizmo srityje yra veiksmingas. Nuolat smarkiai mažėjantis „abipusiškumo nesilaikymo“ atvejų (kai trečioji šalis toliau taiko vizų režimą valstybės narės piliečiams) skaičius, Komisijos nuomone, yra puikus pasiekimas[5]. Tačiau su JAV susijusi padėtis nesikeičia, nors sprendžiant šiuos klausimus su Australija, Kanada ir Brunėjumi yra pasiekta pažangos. Nuo pokyčių sprendžiant šiuos klausimus su šiomis šalims priklausys, kokia strategija bus taikoma, kad būtų pasiekta konkreti pažanga įgyvendinant abipusiškumą. Atsižvelgdama į visiško abipusiškumo įgyvendinimo svarbą, Komisija praneša apie savo ketinimą ne vėliau kaip 2007 m. kovo 31 d. Europos Parlamentui ir Tarybai pateikti naują ataskaitą ir reikiamus konkrečius pasiūlymus, jei abipusiškumo ir toliau nebus laikomasi, nors formaliai, remiantis Reglamento (EB) 1 straipsnio 5 dalimi, ji neprivalo teikti tokios ataskaitos iki 2008 m. birželio 30 d. [1] OL L Nr. 81, 2001 3 21, p. 1. [2] OL C 172, 2005 7 12, p. 1. [3] COM(2006) 3 galutinis. [4] 2006 m. rugsėjo 27 d. Komisija gavo 2006 m. rugpjūčio 21 d. prezidento dekreto Nr. 8065, kuriuo Islandijos piliečiams panaikinamas vizų režimas viešnagei iki 90 dienų, kopiją. Atsižvelgiant į tai, kada šis pranešimas buvo gautas, dėl techninių priežasčių nebuvo įmanoma atitinkamai pakeisti šios ataskaitos. [5] Žr. 2006 m. sausio 10 d. ataskaitos apie abipusiškumą 1A ir 1 B priedus.